b'\n_START_ARTICLE_\nMarcaj turistic\n_START_PARAGRAPH_\nMarcajul turistic reprezint\xc4\x83 un ansamblu de semne f\xc4\x83cute pe copaci st\xc3\xa2nci etc. sau pe t\xc4\x83bli\xc8\x9be speciale, pentru a indica turi\xc8\x99tilor un anumit drum sau traseu turistic.\n_START_SECTION_\nReguli\n_START_PARAGRAPH_\nIn Rom\xc3\xa2nia marcajele turistice rezult\xc4\x83 a\xc8\x99adar din folosirea a 4 simboluri (band\xc4\x83, cruce, triunghi \xc8\x99i punct) desenate \xc3\xaen 3 culori (ro\xc8\x99u, galben \xc8\x99i albastru), pe un fond obligatoriu alb. Asocierea lor genereaz\xc4\x83 astfel 12 tipuri de marcaje.\n_START_SECTION_\nGenerale\n_START_PARAGRAPH_\nExecutarea marcajelor impune - de principiu - folosirea unor vopsele reflectorizante \xc8\x99i rezistente la soare, umezeal\xc4\x83, c\xc4\x83ldur\xc4\x83, ger \xc8\x99i agen\xc8\x9bii de poluare corozivi._NEWLINE_Semnele de marcare se aplic\xc4\x83 la astfel de distan\xc8\x9be - \xc3\xaenc\xc3\xa2t s\xc4\x83 fie u\xc8\x99or vizibile de la un semn la altul. Ele trebuie s\xc4\x83 fie perpendiculare pe direc\xc8\x9bia de mers \xc8\x99i la o \xc3\xaen\xc4\x83l\xc8\x9bime aproximativ\xc4\x83 de 1,5 \xe2\x80\x93 2 m fa\xc8\x9b\xc4\x83 de sol._NEWLINE_Este obligatorie marcarea ambelor sensuri de circula\xc8\x9bie.\n_START_SECTION_\nSpecifice\n_START_PARAGRAPH_\n\xc3\x8en zonele cu trasee turistice evidente \xc8\x99i f\xc4\x83r\xc4\x83 ramifica\xc8\x9bii nu se face exces de semne, dar sunt marcate printr-unul sau mai multe semne u\xc8\x99or vizibile, cu predilec\xc8\x9bie intr\xc4\x83rile \xc3\xaen p\xc4\x83dure(din drumuri, goluri alpine, poieni, v\xc4\x83i)_NEWLINE_Drumurile publice sau forestiere se marcheaz\xc4\x83 - la capete - prin t\xc4\x83bli\xc8\x9be indicatoare. Dac\xc4\x83 traseu turistic interfer\xc4\x83 cu un astfel de drum, traseul va fi marcat \xc3\xaen a\xc8\x99a fel \xc3\xaencat intr\xc4\x83rile \xc8\x99i ie\xc8\x99irile s\xc4\x83 fie bine eviden\xc8\x9biate (cu at\xc3\xa2t mai mult cu c\xc3\xa2t drumul este public)._NEWLINE_Pe un traseu comun mai multor semne diferite, se aplic\xc4\x83 toate semnele \xc3\xaen grup - unul sub altul - vertical \xc8\x99i, \xc3\xaen nici un caz alternativ \xc8\x99i la distan\xc8\x9be mari unul de altul. Dac\xc4\x83 zona este st\xc3\xa2ncoas\xc4\x83, semnele de marcaj se grupeaz\xc4\x83 orizontal._NEWLINE_Pentru indica\xc8\x9bia unghiului direc\xc8\x9biei (15, 30, 45, 60, 75, 90, 105, 120 grade), \xc3\xaen punctele de inflexiune ale unei poteci sunt aplicate s\xc4\x83ge\xc8\x9bi bicolore (culoarea marcajului + culoarea alb\xc4\x83) de 40-50 x 8\xe2\x80\x9310\xc2\xa0cm._NEWLINE_Pe traseele intens circulate \xc8\x99i expuse ce\xc8\x9bii sau timpului nefavorabil, marcajul ce indic\xc4\x83 apropierea cabanei sau a refugiului alpin de principiu ar trebui dublat de un sistem de avertizare acustic (uzual se folosesc a\xc8\x99a zisele sirene de alarm\xc4\x83, formate din tuburi metalice care la ac\xc8\x9biunea v\xc3\xa2ntului produc un zgomot specific) \xc8\x99i/sau vizual, \xc3\xaen cazul cabanelor. Func\xc8\x9bionarea acestui sistem trebuie sa fie responsabilitatea cabanierului, \xc3\xaen cazul proximit\xc4\x83\xc8\x9bii unei cabane.'